  Майя Бывальцева Сюрес вылтӥ мынон-ветлон куронъёсты фото но видео вылэ пуктӥсь одӥг интыын сылӥсь но интызэ вошъясь 173 выль огъетъёсты пуктозы Удмуртиын. Со сярысь косэмез улосвыллэн кивалтэтэз 26-тӥ куарусёнэ умоен лыдъяз. Элькун сюрес вылтӥ мынон-ветлон куронъёсты тӥян сярысь камераосын пусъем ивортодэтэз басьтонъя кун контракт юнматыны чакла. «Ӵектос улэ шедёзы Удмуртиысь ваньмыз автомобиль сюресъёс. Кун контрактъя, сое быдэсъясь 2016–2021 аръёсы заказчиклы сюрес вылтӥ мынон-ветлон куронъёсты тӥян сярысь ивортодэтэз сётыны оскытэ. Со тӥянъёсты пусъёзы одӥг интыын сылӥсь 123 но интызэс вошъясь 50 огъетъёс. Со сюресъёс вылын шудтэм учыръёсты но быремъёслэсь лыдзэс кулэстыны, ДТП сэрен кылдэм могӟетъёсты палэнтон чотын мынон-ветлонэз каньылэн радъяны луонлык сётоз. Огъетъёсты пуктон интыосты заказчик быръёз ГИБДД-лэн Удмуртиысь управлениеныз соглаштыса, асьсэос соос контрактлэн люкетэз луо. Юрттӥськетлэн кема кыстӥськемез герӟаськемын трос огъетъёсты пуктыны кулэ луэмен, соосты дыкужымъя объектъёс борды юнматонэн но герӟетэз кылдытонэн», — вераз элькун кивалтэтлэн азьвалтэтэзлэн кенешоназ Удмуртиысь транспортъя но сюрес возёсъя министрлэн воштӥсез Александр Соловьёв. Озьы ик со ватсаз, юрттӥськет понна коньдон висъяськоз «Сюрес вылтӥ мынон-ветлонлэсь кышкыттэмлыксэ будэтон» элькун подпрограмма улсын. Штрафъёс азьло сямен ик Удмуртилэн коньдэтаз мынозы. Вить арскын 5 миллиард манетлэсь трос люканы чакламын, нош быдтозы 1 миллиард 650 миллион манет. Куронъёсты тӥянэз пусъён сӧзнэтъёс умой ужало ни Ижкарысь 30 сюрес вожъёсын. Сӧзнэт таӵе тӥянъёсты пусъёз:  — ӝоглыкъя чаклэтэз ортчон;  — светофорлэн горд тылэз улэ потон;  — светофор гордэн ӝуан дыръя дугдон гожез ортчон. Тегъёс: Авто Ижкар Удмуртия сюресъёс коньдэт кивалтэт кышкыттэмлык  